“Buxoro” klubidan nega bo‘shatilganini tushunmayotgan bosh murabbiy buning sababini vaqt o‘tib aytib beradi

Futbol bo‘yicha O‘zbekiston Oliy ligasining 2016-yilgi mavsumini 4-o‘rinda yakunlagan va mamlakatning eng ko‘p karra chempioni “Paxtakor”dan yaxshiroq natija qayd etgan “Buxoro” futbol klubi murabbiylar shtabini iste’foga chiqargandi. Bu qarordan 2 soat vaqt o‘tib, “Erudit Sport” gazetasi bosh murabbiy Jamshid Saidov bilan bog‘langan.

Buxoro viloyati hokimiyatidagi yig‘ilishdan chiqqanimizga ikki soat bo‘ldi. Unda klubdan ketishimizni ma’lum qilishdi. Rahbarlarga yoqmagan bo‘lsak, biz nima ham qila olardik.
Balki boshqa murabbiylarga ishonch bildirishayotgandir. Rostini aytganda, klubdan nega ketganimizni bilmadik.
Jamshid Saidov, “Buxoro” sobiq bosh murabbiyi
“Buxoro” futbol klubining sovrinli o‘rinlar uchun kurashgani, mamlakat kubogida esa yarim finalga qadar yetib borgani muxlislarni xursand qilib, jamoa yil yakunlariga ko‘ra O‘zbekiston Oliy ligasida eng ko‘p muxlis to‘plagani bilan yodda qolgandi. Bu borada buxuoroliklar vodiy klublaridan ham o‘zib ketgandi.
To‘g‘ri tushuning, oradan ma’lum vaqt o‘tib nima uchun bunday o‘zgarishlar bo‘lganini aytishim mumkin. Anig‘i shuki, rahbariyatning qarori bilan ishdan bo‘shadik. Endi “Buxoro” futbol klubiga aloqamiz yo‘q. Vaziyat bunday tus olishini kutmagandik.
Jamshid Saidov, “Buxoro” sobiq bosh murabbiyi